b'\n_START_ARTICLE_\nPensaskanerva\n_START_SECTION_\nUlkon\xc3\xa4k\xc3\xb6\n_START_PARAGRAPH_\nPensaskanerva on pystyhaarainen varpu tai pieni pensas, joka kasvaa Suomessa 0,5\xe2\x80\x930,8 metri\xc3\xa4 korkeaksi, etel\xc3\xa4mp\xc3\xa4n\xc3\xa4 jopa kaksimetriseksi. Varsi on kalju ja etenkin alaosastaan usein punertava. Hyvin tihe\xc3\xa4ss\xc3\xa4 olevat ruodittomat lehdet ovat neulasmaisia. Lehtilapa on 2\xe2\x80\x935 mm pitk\xc3\xa4 ja v\xc3\xa4rilt\xc3\xa4\xc3\xa4n harmaanvihre\xc3\xa4. Kukinto on 2\xe2\x80\x9310 cm pitk\xc3\xa4 latvaterttu. Vaaleanpunaiset kukat ovat kaksineuvoisia, pieni\xc3\xa4 ja melkein per\xc3\xa4tt\xc3\xb6mi\xc3\xa4. Heteit\xc3\xa4 on kymmenen ja emilehti\xc3\xa4 kolme kappaletta. Pensaskanerva kukkii Suomessa hein\xc3\xa4kuussa. Hedelm\xc3\xa4 on kota, joka sis\xc3\xa4lt\xc3\xa4\xc3\xa4 keveit\xc3\xa4, tuulen mukana helposti levi\xc3\xa4vi\xc3\xa4 karvaisia siemeni\xc3\xa4.\n_START_SECTION_\nLevinneisyys\n_START_PARAGRAPH_\nPensaskanervan levinneisyysalue on hyvin laikuttainen. Sit\xc3\xa4 tavataan Pyreneill\xc3\xa4, Alpeilla ja niiden l\xc3\xa4hialueilla, Romaniassa, Turkissa, Kaukasuksen alueella, Iranissa ja paikoin Keski-Aasiassa. Suomen l\xc3\xa4hialueilla lajia tavataan Keski-Ruotsissa sek\xc3\xa4 Keski- ja Pohjois-Norjassa. Suomessa pensaskanervaa kasvaa vain kahdessa paikassa Lapissa, Utsjoella Pulmankij\xc3\xa4rven ymp\xc3\xa4rist\xc3\xb6ss\xc3\xa4.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nPensaskanerva on paljon valoa vaativa pioneerikasvi, joka kasvaa tyypillisesti jokien sora- ja hiekkarannoilla. Kasvupaikat ovat useimmiten matalia, avoimia ja ajoittain korkean veden peitt\xc3\xa4mi\xc3\xa4. Laji levi\xc3\xa4\xc3\xa4 tehokkaasti kasvittomille sorarannoille. Joskus lajia tavataan my\xc3\xb6s tienvarsilla ja sorakuopissa.\n_START_SECTION_\nK\xc3\xa4ytt\xc3\xb6\n_START_PARAGRAPH_\nPensaskanervaa viljell\xc3\xa4\xc3\xa4n toisinaan koristekasvina muun muassa Ruotsissa.'